《寿王瑞图》
明代·释今无

辞却青门归白社，辋川春日悠悠者。愚公谷内百念寒，漱泉枕石恣幽写。

作诗命绘鬼神惊，拱手长谢世间名。立朝束带非吾愿，只使秋林满磬声。

此老芳踪久不歇，如今复见有云礽。瑞图王子非凡质，玉山雪映高崚嶒。

从余学得太傅斋，一念清彻如潭澄。譬如春树先着雨，自然秋实凌霜冰。

又如云气侵碧玉，陆离光怪照千乘。长生自有无生曲，东风四座绕春灯。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。